text: Politiklagemyndighed går ind i sag efter flugtulykke 
  26 februar 2016 kl. 06.38
  En mand, der forsøgte at stikke af fra politiet, blev torsdag aften alvorlig kvæstet i trafikulykke ved Sønderborg.
  Vagthavende ved Syd og Sønderjyllands Politi havde fredag morgen ingen kommentarer til episoden. I stedet bliver der henvist til Den Uafhængige Politiklagemyndighed, der har overtaget sagen.
  Ifølge Local Eyes skete ulykken på Hørtoftvej i Dybbøl og to ambulancer kørte fra stedet med udrykning.
  Ifølge en udtalelse fra Den Uafhængige Politiklagemyndighed så forsøgte føreren af den eftersatte bil at køre fra politiet med høj hastighed.
  Føreren er indlagt på Odense Universitets Hospital.
  Politiklagemyndigheden varetager efterforskning af straffesager mod politipersonale og behandler og træffer afgørelser i klager over politipersonalets adfærd.
  Se mere på localeyes.dk
  